
Πολλοί ήταν οι άνθρωποι των Γραμμάτων και οι φίλοι του Τίτου Πατρίκιου που παρευρέθηκαν τη Δευτέρα 30 Οκτωβρίου 2017, στο Σπίτι της Κύπρου, στην εκδήλωση που διοργάνωσαν προς τιμήν του ποιητή, η Πανελλήνια Ένωση Φιλολόγων (Π.Ε.Φ.) και το Σπίτι της Κύπρου, με τη συμμετοχή έγκριτων μελετητών του έργου του.
Τον Τίτο Πατρίκιο και τους εκλεκτούς φίλους του καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, που ευχαρίστησε τον ποιητή για τη βαθιά αγάπη του για την Κύπρου, για την πολύχρονη στενή σχέση του με το Σπίτι της Κύπρου, καθώς και για το δώρο και τη δύναμη του λόγου και της ποίησής του.
Την εκδήλωση προλόγισε η Πρόεδρος της Π.Ε.Φ. κ. Τασούλα Καραγεωργίου, η οποία στην εισαγωγική της ομιλία ανέφερε ότι ο Τίτος Πατρίκιος είδε την ποιητική δημιουργία ως πράξη πολιτική, ως ευθύνη ηθική, ως πνευματική παρέμβαση ενός ενεργού πολίτη, χειραφετημένου από άνωθεν εντολές και αλλότριες σκοπιμότητες, ενός συνειδητού ευπατρίδη που τίμησε τον τόπο μας με την έμπρακτη αγάπη των στίχων του.
Τον συντονισμό της εκδήλωσης ανέλαβε η δ.φ., Επίτιμος Σύμβουλος Παιδαγωγικού Ινστιτούτου, Πανεπιστημιακός κ. Χριστίνα Βέικου, η οποία,  αναφερόμενη στην ποίηση του Τίτου Πατρίκιου, επεσήμανε ότι έδωσε νόημα στην προσπάθεια των ανθρώπων να έχουν μια πιο ουσιαστική και πιο συνειδητή συμμετοχή στις επιλογές της ζωής τους. Θεωρώντας, όπως είπε, σημαντικό ότι η εκδήλωση προς τιμήν του ποιητή πραγματοποιείται στο Σπίτι της Κύπρου, γιατί η Κύπρος έχει μια έντονη παρουσία στην γεωγραφία της ποίησής του, η κ. Βέικου παρουσίασε τους διακεκριμένους ομιλητές που παρουσίασαν, στη συνέχεια, όψεις του ποιητικού και κριτικού έργου του Τίτου Πατρίκιου.
Πιο συγκεκριμένα, η φιλόλογος, τέως Μορφωτικός Ακόλουθος της Πρεσβείας της Κυπριακής Δημοκρατίας κ. Ελένη Αντωνιάδου μίλησε με θέμα Ως πού μπορεί να φθάσει ένας «Χωματόδρομος», ο Επίκουρος Καθηγητής Νεοελληνικής Γραμματείας του Αριστοτελείου Πανεπιστημίου  Θεσσαλονίκης κ. Δημήτρης Κόκορης, με θέμα Ο ποιητής ως κριτικός: Ο Τίτος Πατρίκιος για τον Γιάννη Ρίτσο, και ο δ.φ., Επίτιμος Σχολικός Σύμβουλος κ. Αναστάσιος Αγγ. Στέφος, με θέμα Τίτου Πατρίκιου, «Η πύλη των Λεόντων».
Στο πλαίσιο της τιμητικής εκδήλωσης, επιδόθηκε στον ποιητή  τιμητική πλακέτα για την ανεκτίμητη προσφορά του στον πολιτισμό. Αντί προσφωνήσεως η Πρόεδρος της Π.Ε.Φ. κ. Τασούλα Καραγεωργίου, του αφιέρωσε ποίημά της με τίτλο Το μπλοκάκι του ποιητή.
Ο Τίτος Πατρίκιος αφού ευχαρίστησε τους διοργανωτές της εκδήλωσης, τους εισηγητές και το ακροατήριο, εξήρε τον ιδιαίτερο και σημαίνοντα ρόλο των φιλολόγων στην εκπαίδευση, διάβασε δημοσιευμένα και αδημοσίευτα ποιήματά του και συζήτησε με το κοινό.

